Школ пэрытхэр
Аруан щIыналъэм хыхьэ школих «Урысейм егъэджэныгъэмкIэ и IуэхущIапIэ пэрытхэр» лъэпкъ реестрым хагъэхьащ.
«КъэкIуэнум и школ: Урысейм и иджырей еджапIэм епха гугъуехьхэмрэ зэрызиужьыну Iэмалхэмрэ» форумым ипкъ иткIэ, «Урысейм и школ нэхъыфIи 100-р» фIэщыгъэр иIэу 2013 гъэм Санкт-Петербург щекIуэкIа зэхьэзэхуэм КъБР-м Егъэджэныгъэмрэ щIэныгъэмкIэ и министерствэм и жэрдэмкIэ хэтащ Нарткъалэ дэтхэу 1-нэ лицейр, 2-нэ школыр, Къэхъун, Старэ Шэрэдж, Аруан, Псыкуэд къуажэхэм щыIэ еджапIэхэр. Егъэджэныгъэрэ гъэсэныгъэрэ я лъэныкъуэкIэ мы еджапIэхэм лэжьыгъэр дагъуэншэу зэрыщызэтеухуам щыхьэт техъуэ тхылъ-хэр абыхэм къыхуагъэфэщащ.
1-нэ лицеймрэ 2-нэ школымрэ я унафэщIхэу Ивановэ Еленэрэ Шыбзыхъуэ Иннэрэ «2013 гъэм и унафэщI нэхъыфI» дамыгъэр къратащ. Лицейм и ехъулIэныгъэхэм я гугъу пщIымэ, «Илъэсым и цIыху пажэ», «Хэкупсэ гъэсэныр» зэпеуэхэм текIуэныгъэ щызыIэрагъэхьат, «Школ предметхэр нэхъ куууэ зэрадж программэхэр зэхэлъхьэн, ахэр къэгъэсэбэпын» номинацэм къызэрыхэжаныкIамкIэ дыщэ медалхэр къыхуагъэфэщауэ щытат.
Сокъур Риммэ.
